Anno Domini millesimo quingentesimo tertio, in generali Capitulo, tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo … *etc.* 2.  Praeterea pro serenissimo … *etc.* 3.  Insuper pro burgensibus … *etc.* 4.  Ceterum pro pace … *etc.* 5.  Demum pro felicis … *etc.* [DIFFINITIONES] GENERALES 6.  Cum Ordo noster… *etc.* necnon in sumum [summa] 12335 libr. 10 solid. 9 denar. turon. pro resta computationum generalis Capituli … *etc.* Invocato, etc. Datum, etc. 7.  Antiquas patrum nostrorum ordinationes insequendo, ordinat et praecipit generale Capitulum, ut omnes noviter ad dignitatem abbatialem promoti, ad generale Capitulum immediate sequens suam promotionem et decretum huiusmodi suae promotionis afferant, sub depositionis aut gravioris punitionis poena, nec priusquam hoc fecerint ordinari poterunt ad officia generalis Capituli, nec etiam si per oblivionem forsan ordinarentur se ingerere ad dicta officia exercenda praesumant. 8.  Summis desideriis cupiens generale Capitulum in unum reducere libellum multiplicem diffinitionum diversis annis editarum diversitatem, ac diversam earum multiplicitatem pro posse concordare, et omnem deinceps confusionem tollere, simulque considerans non unius esse opus diei nec alicuius qui in talibus parum antea versatus sit, sed eius tantum qui singula ad plenum quaeque intuitus est, sacrique nostri Ordinis profectum et honorem semper zelatus sit ; et quia neminem praeter Rmum D. huius sacrae domus Cisterciensis et matris nostrae seniorem abbatem cognoscit, qui hoc consummare magis lucidiusve implere possit, utpote qui haec et omnia quae dicti Ordinis negotia concernunt saepissime a puero rimatus est, eidem, quibus potest affectibus supplicat, quatinus post universos quos pro Ordine eodem sustinuit labores, huic negotio suae providae intelligentiae colla submittere dignetur, ab universorum Conditore simulque remuneratore maximum hoc ad suorum meritorum cumulum adiiciens mercedem recepturus, ordinando abbati de Firmitate ut dicto reverendo et multum omnibus Ordinis zelatoribus amando patri, quatinus assumpto secum uno abbate voluerit, quae accepit dicenda suggerat cum omni humilitate et reverentia. 9.  Quantum inanis videtur esse per singulos annos Capituli clamor adversus commissarios Ordinis, qui ad generale Capitulum venire negligunt, simulque contra receptores communes, qui nullas aut confusas computationes in restis debitorum, ratione contributionum, dant aut mittunt, aliosque pene omnes abbates, qui nunquam vel raro dictum Capitulum visitant, sed per exquisitas excusationes nunc scripto, nunc per vicinos abbates se excusari a via Capituli requirunt, aut nullam veniendi aut se excusandi curam gerunt. Eapropter ne de cetero in vanum laborare censeatur, dictum generale Capitulum ordinat et diffinit, ac in virtute salutaris obedientiae praecipit, quatinus omni anno dictum generale Capitulum dicti commissarii certiorare de omnibus quae in suis commissionibus egerint, et causas omissorum intimare procurent, per se vel per alium, si non possunt accedere, cum litteris sigillo aut contrasigillo proprio munitis. Idem etiam facere tenebuntur qui ad dictum omiserunt venire Capitulum, et nihilominus si eorum excusationes non fuerint adiudicatae sufficientes seu legitimae, dupliciter tenebuntur solvere contributionem. 10.  Quia ad audientiam praesentis generalis Capituli pervenit, quod nonnulli Ordinis filii, non contenti promotionibus graduum, qui in scolasticis exercitiis per generalia Ordinis studia, et per Rmi D. N. Cisterciensis aut generalis Capituli licentiam cum studii fervore acquiri consueverunt, Sanctae Sedis auctoritate et gratia potius quam digno labore, sacri Ordinis nostri statuta et privilegia contemnentes, ut promoveantur satagunt. Eapropter omnes et singulos, qui sic promoveri procuraverunt, aut deinceps procurabunt, praerogativis talibus gradibus per Ordinis statuta et privilegia concessis quasi talibus indignos iudicans privat, nec quoquo modo sine dicti generalis Capituli aut Rmi D. N. licentia aliquando gaudere talibus praerogativis aut honoribus concedit, qui nihilominus suae praesumptionis poenas per Rmum D. N., aut saepedictum generale Capitulum recipiant, Benedicti XII insequendo reformationem. 11.  Cum sollicitudine praecipua cupit generale Capitulum universum Ordinem in priorem gloriam per sanctae reformationis studium, Rmo D. N. Cistercii et dominis abbatibus de Claravalle et de Morimundo negotium praesentis reformationis, iuxta articulos editos prioribus annis et per generale Capitulum receptos et ordinatos, in regno Franciae et Germania exsequendum, cuilibet pro suae portionis spatio ipsis per dictum Rmum D. N. Cisterciensem distribuendo, committit in plenaria Ordinis et Capituli generalis potestate. 12.  Propter diffinitionum novissime praeteriti anni rationabilitatem et ad praedecessorum nostrorum statuta earumdem conformitatem, praesens generale Capitulum dictas diffinitiones seu ordinationes in plenaria Ordinis et Capituli generalis potestate confirmat et roborat, universis praedicti Ordinis personis dando firmiter in mandatis, quatinus ad eorum executionem tamquam bonae voluntatis homines se aptare non negligant. 13.  Ad quorumdam pro contributionibus recipiendis ordinatorum commissariorum tollendum praesumptuosam consuetudinem, qua cessant cum receptis aliorum contributionibus proprias dare contributiones, ordinat praesens generale Capitulum, ut de cetero talia facere non praesumant, sed proprias etiam cum receptis aliorum contributionibus numerare, computare, solvereque teneantur. 14.  Cum plura se obtulerint et offerant praesenti generali Capitulo Ordinis negotia, quam dies et tempus potuerunt expediendo sufficere ; eapropter quae indiscussa vel non ad plenum expedita et ordinata sunt, Rmo D. N. et quatuor primis et aliis quos secum vocare voluerit, terminanda in Divione committit, eadem terminanda ibi qua in Cistercio terminata seu terminari potuissent auctoritate. [DIFFINITIONES] SPECIALES 15.  Ad aures generalis Capituli abbatissa et conventus monasterii Pontis dominarum sugillaverunt, quod nobilis et scientificus quidam dominus locumtenens balliviatus Meldensis per suum testamentum legavit certum numerum pecuniarum et possessionum pro fundatione quarumdam missarum et aliorum officiorum in eodem monasterio Pontis dominarum, consensum seu potius deliberationem aut voluntatem Capituli generalis desuper requirentibus. Idcirco generale Capitulum abbati Caroliloci, s. th. pr., committit et mandat, ut quamprimum commode fieri poterit, se personaliter transferat ad dictum monasterium Pontis dominarum reformatum, seque super praemissis et ea tangentibus diligenter informet per abbatissam, moniales et quascumque alias personas, quae desuper veritatem enarrare poterunt, reducatque informationem suam sub signeto notarii et sigillo suo, et illam cum suo et aliquorum notabilium expertorum consiliariorum transmittat ad Rmum D. N. Cisterciensem, ut de praemissis, tam sua paterna auctoritate et iurisdictione, quae totius Ordinis et Capituli generalis qua plenaria fungitur, tutius provideat. 16.  Generale Capitulum dat auctoritatem et potestatem abbati de Villari in Brabantia et de Igniaco, Leodiensis et Remensis dioecesium, ad eius instantiam et humilem supplicationem, rehabilitandi fratres Ioannem de Bonot, Aegidium de Cameraco, Hostem de Tornaco, Aegidium Jubin et Robertum de Symiis, praedicti Igniacensis monasterii religiosos, in plenaria Ordinis potestate. 17.  Quia ad audientiam generalis Capituli pervenit quod nonnulli monasterii de Savigniaco religiosi, virtute talis qualis commissionis R. P. D. episcopi Abricensis, asserti abbatis commendatarii dicti monasterii de Savigniaco, venerabilem patrem abbatem monasterii de Veterivilla et suum monasterium conati sunt visitare, et ad forum aliud seu coram iudicibus aliis quam ab Ordine institutis, per citationem aut alias trahere contra Ordinis Cisterciensis iustituta et privilegia conuntur [conantur] ; eapropter dictum generale Capitulum praecipit et ordinat priori et suppriori ac aliis religiosis dicti monasterii de Savigniaco et Ordinis universi subditis personis, in virtute obedientiae salutaris et sub excommunicationis latae sententiae poena, ne de cetero talia facere praesumant. Quod si forsan, quod absit, ipsi vel aliae Ordinis regulares personae attentare praesumpserint, censuras et dictas poenas prius monitionem per primum requisitum Ordinis abbatem incurrisse declarentur, in totius Ordinis et generalis Capituli potestate. 18.  Generale Capitulum dat auctoritatem et potestatem abbati de Bildhausen, ad eius instantiam et humilem supplicationem, rehabilitandi omnes et singulas religiosas monasterii monialium de Marburghausen, in plenaria Ordinis potestate. 19.  Cum dolore et gemitu accepit generale Capitulum quemdam abusum in collegio nostro domus Sancti Iacobi oppidi Heidelbergensis extra muros, per praesumptionem temerariam studentium ibidem existentium obortum, ita quod studentes supradicti collegii provisorem suum, si qui minor fuerit numerus scolarium, sua privant portione communis mensae, unde et dictus provisor deesse domui atque collegio nonnunquam cogitur, nec curam habere domus cernitur. Ideoque generale Capitulum dictis abusibus pro viribus occurrere cupiens, simul etiam illud *Iudicum* ultimo quod dicitur : In diebus illis non erat rex in Israel, sed unusquisque quod sibi rectum videbatur faciebat, praecavere volens praetensum abusum dictorum scolarium, sicut praefertur factum, revocat, per praesentesque vult et mandat dictis scolaribus et eorum cuilibet in virtute salutaris obedientiae et sub censuris Ordinis, quatinus quamdiu fuerint in collegio supradicto, sive numero pauci sive plures scolares, ab ipsis et eorum quolibet dicto suo provisori pro tempore existenti communis atque consueta mensae exhibeatur praebenda, in plenaria Ordinis potestate. 20.  Quia pervenit ad aures Rmi D. N. ac patrum Diffinitorum generalis Capituli veridica relatione, quod senior resignatus monasterii in Otterburg ex parte provisionis sibi per commissarios et dominos abbates de Novocastro et de Schonavia gratiose et supra meritum factae, quam et in sua resignatione tunc ratam, gratam atque acceptam habuit, minus contentus sit, minusve contentari velit, quin potius modernum abbatem suum successorem ad dictum monasterium supra constitutionem praefatorum commissariorum, qui auctoritate totius generalis Capituli habuerunt, vexare et inquietare atque damnificare contendit, et contra patrum sancita eidem profiteri atque hodie differt. Eapropter ut pacis tranquillitas inter utrosque, id est inter seniorem et modernum abbatem Otterburg habeatur ac confirmetur, ratum habet generale Capitulum actum et factum per commissarios in dicta provisione, imo vult et praecipit, quatinus dictus senior in Otterburg contentus sit provisione sibi in Otterburg per eosdem dominos commissarios assignata, et post mensem a notitia praesentium ibidem si provisione dicta gaudere velit, professionem faciat regularem. Sin autem alibi alteri abbati infra tempus praefixum profiteri non differat. In casu vero quo saepedictus senior supra assignata, ut praefertur, sibi provisione amplius modernum abbatem pro tempore existentem aut conventum in Otterburg vexare aut inquietare vellet, dicta sua provisione se privatum sciat, in plenaria Ordinis potestate. 21.  Abbatibus de Tribus fontibus et de Cheminione praesens generale Capitulum mandat et praecipit, quatinus se debite et diligenter informent super quibusdam balliis factis, temporibus retroactis, ad diversas personas de terris monasterii de Pietate, ad certas vitas et annos, et quidquid pro utilitate dicti monasterii de Pietate invenerint, confirment, ratificent et approbent, in plenaria Ordinis potestate. 22.  Quoniam abbas et conventus monasterii de Alna dicebant dictum suum monasterium fuisse et esse maxime damnificatum prioribus diebus, dum bonae memoriae Aegidius dudum etiam abbas eiusdem loci, ratione expensarum factarum, dum idem Aegidius officio procuratoris generalis in Curia fungeretur, certarumque pecuniarum domino Iacobo du Breuquet, episcopo Nucerino, debitarum, petebant quod per Ordinem de damnis et interesse sibi satisfieri, quia praecipue haec incurrissent ratione expensarum per dictum Aegidium in dicto officio factarum, super quibus in praesentia Diffinitorum et abbatis moderni dicti monasterii de Alna, matura deliberatione, tandem inter dictos dominos Diffinitores et dictum abbatem in modum qui sequitur, conventum est, videlicet quod dictus abbas pro se et suo monasterio quittant et quittat Ordinem et remittit omnia et singula quae, ratione dictorum damnorum et interesse, querelare possent, ex nunc et per omne tempus dictum quod domini Diffinitores eisdem quittaverunt contributiones sex annorum per suum dictum monasterium deberi, incipientium post complementum duodecim annorum mentionatorum in quadam diffinitione de hac materia facta anno Domini 1496 per quam assignabantur contributiones dicti monasterii dicto domino Nucerino episcopo. Quibus duodecim annis expletis, ordinat et praecipit generale Capitulum dictis abbati et conventui de Alna, ne dicto episcopo vel eius haeredibus quidquam solvant ratione seu occasione debitorum per eumdem episcopum seu eius haeredes praetensorum. 23.  Cum frater Martinus Dyllies noviter in monasterio et abbatia de Balerna promotus, decretum et titulos suae promotionis confirmari per generale Capitulum, cui illa exhibebat et praesentabat, secundum tenores privilegiorum et statutorum Ordinis, instantius requireret, ordinat praesens generale Capitulum quod non prius confirmabuntur, quam super controversia coram iudice laico mota super dignitate abbatiali dicti monasterii fuerit sententia data et pronuntiata. 24.  Quoniam quidem praesens generale Capitulum Cisterciense dolenter accepit, quosdam Allemaniae abbates collegio nostro Sancti Iacobi in alma Universitate oppidi Heidelbergensis, quos eis determinationem generalis Capituli dudum factam illo mittere tenebantur, adhuc hodie subtrahere scolares in Ordinis nostri enervationem et iacturam, et quod verius est, in totius corporis nostri dissolutionem. Eapropter dictum generale Capitulum, cui cura est et merito etiam debet melioratio morum ac profectus scientiae et virtutum, sine quibus ad salutis bravium filii ac subditi Ordinis provehuntur minime, incommodis supradictis pro conservatione litterarum ac doctissimarum personarum, quarum multitudo sanitas est omnis terrae, obviare cupiens, summisque desideriis, exemplo boni pastoris, tramitem semitarum Domini per viros scientificos ostendere gestiens, monasteriorum abbatibus de Schonavia, tamquam visitatori dicti collegii, et de Mulbronna, coniunctim vel divisim, in virtute salutaris obedientiae, ac sub censuris Ordinis et auctoritate dicti Capituli, mandat et praecipit, quatinus omnes et singulos abbates huic nostrae commissioni subscriptos et subnotatos, si tamen pro praesenti Parisiis suos non habeant scolares, compellant ut ad supradictum collegium nostrum Sancti Iacobi mittant, seu mittere procurent suos scolares cum provisionibus consuetis infra festum sancti Remigii proxime venturum, nec eosdem inde revocare praesumant, si tamen idonei et habiles per commissarios, et antedicti collegii provisorem comprobati fuerint, usque ad aliam dicti Capituli determinationem, neque alicuius excusationem quomodolibet praetensam a missione scolarium recipiant. Et quia nonnulli abbates Allemaniae indurato animo, quod deflere non cessat idem Capitulum, Ordinis saepedicti censuras contemnere non formidant, idcirco dictum generale Capitulum in virtute censurarum supradictarum dictis duobus in simul et cuilibet eorum in solidum praecipit et mandat, quatinus vigore huius commissionis omnes et singulos abbates in praesenti commissione comprehensos, si tamen rebelles seu inobedientes in missione suorum scolarium fuerint, quod absit, sub poena excommunicationis latae sententiae, ac sub aliis poenis maxime eisdem formidabilibus compellant, quatinus tantumdem expensarum quilibet det quantum per anni spatium consumeret scolaris in supradicto collegio, iuxta *Benedictinam*. Qui vero duos scolares mittere tenetur, nec tempore praefixo miserit, tantumdem expensarum det quantum duo scolares in dicto collegio per anni spatium consumerent. Ne vero non sit qui dictas summas levare possit et debeat, dictis commissariis supradictis sub censuris, quibus supra, districtius praecipit, quatinus easdem summas a negligentibus suos mittere scolares, sic ut praefertur, auctoritate totius Ordinis et Capituli generalis sub praefatis censuris viriliter exigant, atque medietatem dictarum expensarum generali saepedicto Capitulo applicent, residuam autem medietatem provisori dicti collegii pro tempore existenti cedere permittant. 25.  Cum summum studium Capituli generalis sit circa felix regimen monasteriorum et regularium personarum, et ob ordinariorum visitatorum negligentiam saepenumero contingit, quod abbates monasteriorum inordinato regimine et vulgata sanctae religionis transgressione, non modicis in spiritualibus et temporalibus subiiciendo detrimentis praesertim ob culpam pastorum, qui lanam potius quam onus, et quae sua sunt magis quam Iesum Christum quaerentes, magnas monasteriorum substantiam dissipantes, atque suis viventes voluptatibus, et inhiantes curis privatis commodisque, in divinae Maiestatis offensam, animarum periculum, monasteriorum detrimentum, populique et Ordinis scandalum. Hinc est quod monasteriorum Ordinis incommoditatibus, animarum periculis in quantum valeret occurrere, et Ordinem ad sanctimoniae et observantiae decus reducere cupiens generale Capitulum, abbatibus de Novocastro, de Uterinavalle, et de Bebenhausen [Bebenhusen], et duobus eorum, de quorum religiositate, sufficientia, zelo, prudentia et circumspectione ad plenum in Domino confidit idem Capitulum, praesentium tenore dat facultatem, auctoritatem, plenum posse ac mandatum speciale, necnon in virtute salutaris obedientiae, et sub censuris Ordinis expresse praecipit, quatinus quamprimum poterunt, ac deinceps quoties opportunum viderint, ipsi aut eorum duo se personaliter transferant ad monasterium de Alba dominorum et de Pomerio, ibidemque Capituli generalis auctoritate visitent, reforment, corrigant, emendent, instituant et destituant, in spiritualibus et temporalibus, in capitibus et in membris, quae in dictis monasteriis… *etc.* Resignationes seu cessiones recipiendi, *etc.* Cum potestate insuper absolvendi… a casibus reservatis… etc. Contractus quoque in damnum monasteriorum … cassent, *etc.* Fugitivos et irregulares … capiant, etc. Omnibus abbatibus, *etc.* Quamprimum autem poterunt dicti commissarii de hiis quae in praemissis fecerint, ad liquidum per scripta sua dictum Capitulum aut D. N. Cisterciensem informare non omittant. 26.  Frater Iacobus, abbas Cistercii, etc. facta fuit quaedam diffinitio, etc. Monasterio B. M. de Igniaco praefati Ordinis nostri Cisterciensis, in Remensi dioecesi, monasterio Claraevallis immediate subiecto, per cessionem et resignationem fratris Joannis Regnauld, eiusdem monasterii de Igniaco tunc abbatis et ultimi pacifici possessoris, sponte et libere in praesenti generali Capitulo factam, prout decet, receptam et admissam, vacante, idem generale Capitulum considerans quod dispendiosa sit ecclesiis et maxime conventualibus vacatio diuturna, desideransque eidem monasterio de Igniaco de futuro abbate canonice providere, qui eidem praeesse valeat pariter et prodesse, de religionis zelo, vitae honestate, litterarum scientia et morum gravitate et aliis meritis personae fratris Ogerii de Divione dicti de Grangia, nuper abbatis de Cheminione longa temporis experientia, sufficienter informatum, monasterium praedictum de Igniaco, sive praemisso sive quo aliovis modo, aut ex cuiuscumque alterius persona vacaverit aut vacet, cum omnibus et singulis iuribus et pertinentiis suis universis eidem fratri Ogerio de Divione, dicto de Grangia, praesenti contulit, donavit et assignavit, confertque, donat et assignat, ac de eodem providit ac providet per praesentes, ipsum in eiusdem monasterii de Igniaco et religiosorum eiusdem, in spiritualibus et temporalibus, plenarie committens, universis et singulis eiusdem monasterii de Igniaco regularibus personis subditis, in virtute salutaris obedientiae, sub censuris Ordinis districtius praecipiendo, quatinus eumdem fratrem Ogerium tamquam suum verum et indubitatum ac dicti monasterii abbatem et pastorem recipiant indissimulanter et admittant, sibique professiones regulares in Ordine fieri solitas, necnon subiectionem, obedientiam et reverentiam debitas et consuetas faciant et exhibeant, ac per omnia sicut vero et indubitato abbati humiliter pareant et devote obediant ; invocato ad praemissa et ea tangentia, ac ab eis quomodolibet dependentia, si necesse fuerit, brachii saecularis auxilio consilio et favore. Executionem praesentis diffinitionis ac provisionis domino Claraevallis committens, in plenaria Ordinis potestate. Datum Divione sub appensione sigilli Diffinitorum eiusdem Capituli generalis, ac signatis manualibus abbatis de Valle dulci, notarii ipsius Capituli generalis, necnon honorabilium virorum Nicolai de Lompaismont in artibus magistro, ac Girardi Vrottis, presbyterorum apostolicorum notariorum ad hoc vocatorum, anno et mense et die praedictis. 27.  Curam sibi impositam generale Capitulum attendens similiterque occurrere volens scandalo, quod merito formidabatur occasione rationis perperam gestorum, quae gesta fuisse dicebantur per fratrem Nicolaum Perret, Cisterciensis Ordinis monachum, ordinavit dictum generale Capitulum praefatum Nicolaum Perret carceribus mancipandum, et ulterius se informandum super articulis contra eum per causarum promotorem datis, et pro etiam complemento totius causae, abbatibus de Caroliloco, s. th. pr., qui locum in Capitulo abbatis Pontigniaci tenebat, de Morimundo, de Prulliaco et de Bonoportu, s. th. pr., commisit in plenaria Ordinis et Capituli generalis potestate, volendo ut idem Perret interim in aliquo honesto loco maneret, et de carceribus illico extraheretur, quod cum factum fuisset, et dicti abbates ad informationem processissent, et fere duobus diebus in ea laborassent, instaret exitus Capituli a Cistercio in audientia totius diffinitorii pro tunc sedentis, dixerunt se non potuisse illam perficere, propter brevitatem temporis et multitudinem tum depositorum tum testium adhuc deponere debentium, et per dictum causarum promotorem productorum, sed retulerunt eum in carceribus retrudendum et tenendum, sufficienterque ea quae iam ex testium depositione collegerant et acceperant. Quorum commissariorum iudicium reprobantes dicti Diffinitores ordinaverunt, quatinus dictus Perret carceribus iterum manciperetur, auditisque supradictis inceptis informationibus quas retulerunt commissarii, quod nihilominus dicti Diffinitores suam in Divione perficerent informationem, ordinaveruntque auctoritate qua supra iuris iuramentis et rationis. Qui in Divione positi super negotio praedicto iuxta suae commissionis formam laboraverunt, sed minime finem in causa imponere potuerunt, praesertim cum dicti de Caroliloco, s. th. pr., de Prulliaco, de Bonoportu, etiam s. th. pr., coacti sunt ad propria remeare, rogabant quatinus dominus noster Rmus ceterique Diffinitores praefatae causae complementum alias imponere seu committere vellent, qui una cum praefato de Morimundo auctoritate sibi data tunc iudicaverunt eum adhuc detinendum, et prius hoc dicti Diffinitores, dicto de Morimundo et aliquibus aliis per eum vocandis et eligendis, si velit, totius negotii huius et causae cognitionem et ordinationem commisit praedictam, in Ordinis plenaria potestate. COMMISSIONES 28.  Cum motas seu movendas lites non absque causa et apparentia timeret Capitulum generale super electione et confirmatione fratris Petri Lelarge, in monasterio de Petris in Biturgia, quibusdam dicentibus religiosos dicti monasterii perperam eligendo fecisse seu peccavisse in materia simulque forma vel altero eorum. Idcirco ne dictum monasterium possit ob id aliquod incurrere detrimentum, firmiter dat in mandatis dictum generale Capitulum abbatibus de Fontemorum, de Bella aqua et de Albigniaco, et cuilibet eorum in solidum committit, quatinus assumptis secum religiosis viris de Pratea, de Varennis, de Nigrolacu et Fontemorum monasteriorum, prioribus aut saltem illorum altero super modo et forma dictarum electionis et confirmationis et sufficientia electi, ac ceteris ab eis dependentibus debite se informent et diligenter inquirant, et quod invenerint fideliter et clare sub sigillo vel sigillis et signis manualibus ad Rmum D. Cistercii transmittant, qui auctoritate dicti Capituli quod viderit pro iure faciendum ordinabit in plenaria Ordinis et saepedicti Capituli generalis potestate. 29.  Exposuit Capitulo generali procurator monasterii Cistercii, quod abbas et conventus monasterii de Pomerio, et quidam alii in natione germanica constituti, tenentur et obligantur eisdem et eorum monasterio de Cistercio in aliquibus pecuniarum summis, et in nonnullis libris concessis dudum ad imprimendum aliquibus abbatibus praedecessoribus moderni abbatis de Pomerio, de quibus nolunt eisdem de Cistercio, ut iustum est, satisfacere, debitae provisionis remedium super hiis instanter requirendo. Et quia provisiones aliae iam a potestatem habente super his emanatae eisdem de Cistercio concessae fuerunt, ut dicebat idem procurator, committit generale Capitulum abbatibus de Mulbron [Mulbronn], de Novocastro et fratri Henrico de Paris, dans eis eorum cuilibet in solidum auctoritatem et potestatem compellendi per Ordinis censuras et per omnes iuris et iustitiae vias praefatos pecuniarum et librorum detentores ad reddendum et satisfaciendum ad plenum, ac ab eis dependentibus in manus Rmi P. D. senioris abbatis Cistercii, sine tamen praeiudicio aliarum commissionum sibi olim super his traditarum, in plenaria Ordinis potestate. 30.  Ad supplicationem fratris Ioannis de Glemucurt, monasterii de Begar professi, committitur abbatibus de Claromonte et de Bona requie, et eorum cuilibet, quatinus causam quam intendit praefatus frater prosequi contra et adversus abbatem de Silva Melonis, ratione certarum pecuniarum dicto fratri Ioanni ab eodem abbate debitarum, recognoscant, audiant et debite terminent, seu alter eorum audiat, recognoscat et terminet, in plenaria Ordinis potestate. 31.  Committitur et praecipitur abbatibus de Caesarea et de Raitenhaslach, quatinus se debite, diligenter et fideliter informent super quibusdam controversiis, querimoniis et excessibus motis et actis inter abbatem de Alderspach ex una, et abbatem de Campoprincipum partibus ex altera, et quod iustum eis videbitur super dictis excessibus iudicent, determinent et appunctuent, partibus iustitiam ministrando. Inhibeant insuper abbati de Campoprincipum, ne quovismodo visitet monasterium de Alderspach, quoad dictae controversiae et querimoniae fuerint ad plenum et debite terminatae, in plenaria Ordinis potestate. 32.  Cum singulari ampliorique favore, ut dignum est, prosequi oporteat personas illas a quibus sacer Ordo noster salubria tum doctrinae tum honestatis et virtutum documenta recipere consuevit ; eapropter cum praesens generale Capitulum certum sit et experimento pluries probaverit, quantum illi, qui in collegio Sancti Bernardi Parisiensi litteris insudantes, tum exercitio tum antiquitate et munere exteros antecellant, ut scientiae et virtutis locus amplior detur proficere volentibus, abbatibus de Firmitate, de Frigidomonte, de Caroliloco, et provisori dicti collegii, et duobus eorum similem confert praesens Capitulum generale auctoritatem ac plenum posse compellendi singulos abbates dicti Ordinis ad mittendum suos scolares ad saepedictum collegium, et ubi non miserint ad subveniendum sibi ordinatis scolaribus ibidem litteris vacantibus, atque ad solvendum summas et taxas per dictos abbates et provisorem vel duos eorum impositas vel imponendas, et quaelibet alia agenda pro dictorum scolarium subventione, in plenaria Ordinis et Capituli generalis potestate committit. 33.  Monasterio B. M. de Cheminione praefati nostri Ordinis Cisterciensis, in Catalaunensi dioecesi, monasterio de Tribus fontibus immediate subiecto, per cessionem et resignationem fratris Ogerii de Divione, dicti de Grangia, eiusdem monasterii de Cheminione, tunc abbatis et ultimi pacifice possessoris, sponte et libere in praesenti generali Capitulo factam, et prout decet, receptam et admissam, vacante, idem generale Capitulum considerans quod dispendiosa sit ecclesiis, et maxime conventualibus, vacatio diuturna, desideransque eidem monasterio de Cheminione et futuro abbate canonice providere, qui eidem praeesse valeat et prodesse, de religionis zelo, vitae honestate, litterarum scientia et morum gravitate et aliis meritis personae fratris Marci Dyllies, religiosi monasterii Cistercii expresse professi… *etc. ut supra, n°  26. ELECTIONUM CONFIRMATIONES 34.  Electionem, confirmationem et installationem factas per R. in Christo P. D. abbatem de Prulliaco, de persona fratris Petri Pignol ad dignitatem abbatialem monasterii de Sacro portu, alias de Barbello, … confirmat, *etc.* supplendo, *etc.* 35.  Electionem, promotionem, installationem, simulque confirmationem per dominum abbatem de Landesio, Rmi D. N. Cistercii plenaria generalis Capituli potestate fungentis commissarium, de persona fratris Tosani Gillet ad dignitatem abbatialem monasterii de Callovio… confirmat, *etc.* 36.  Promotionem, installationem seu institutionem factam a R. P. D. de Cheminione de persona sororis Margaretae de Tournay ad dignitatem abbatialem monasterii de Ponte dominarum, per resignationem dilectae sororis in Christo Eglantinae, eiusdem monasterii quondam abbatissae… confirmat. *etc.* CONFIRMATIONES TRACTATUUM 37.  Committitur abbatibus de Cheminione, de Monasteriis et de Altofonte, aut eorum duobus, quatinus super tractatu inito et passato inter abbatem et conventum de Tribus fontibus ex una, et Ioannem Iaquinot, dictum Pierres, partibus ex altera, ratione cuiusdam admodiationis certarum peciarum terrae incultarum in finagio de Ramières sitarum, prout in dicto tractatu, cui haec praesens diffinitio annectitur plenius continetur se debite et diligenter informent et perquirant ; et si dictam admodiationem eidem monasterio perutilem et fructuosam invenerint, ipsam confirment, ratificent et approbent, in plenaria Ordinis potestate. 38.  Tractatum seu pactum initum et passatum inter abbatem et conventum de Miratorio ex una, et honestum virum Ioannem Guiot de Consanas partibus ex altera, prout in litteris, *etc. ut supra n°  37. 39.  Committit generale Capitulum abbatibus de Frigidomonte et de Ursicampo, et duobus eorum, quatinus super tractatu inito et passato inter priorem de Monchiaco petroso ex una, et Ioannem Laisie nobilem et Catherinam eius uxorem partibus ex altera, ratione cuiusdam donationis certarum peciarum terrae in territorio de Bauxy situatarum, prout in decreto, *etc. ut supra n° 37. 40.  Committitur abbatibus de Frigidomonte et de Regalimonte et de Ursicampo, et eorum duobus, quatinus super tractatu inito et passato inter priorem de Monchiaco petroso ex una, et dominum Ioannem Parent, presbiterum ac priorem de Sancto Medardo partibus ex altera ratione admodiationis, locationis seu pensionis medietatis cuiusdam domus sitae in villa de Roya, prout in dicto tractatu, *etc. ut supra n°  37. 41.  Abbatibus de Prulliaco et Ioyaco, et eorum cuilibet, committitur, quatinus se debite et diligenter informent super tractatu inito et passato inter Ioannem Despinay commendatarium, et conventum monasterii de Sacro portu ex altera, ratione certi nemoris Agre nuncupati, ab eodem monasterio de Barbello immediate dependentis. Et si dictum tractatum per testes fide dignos aut alias invenerint indebite confectum et passatum, illum infirment penitus et annullent, seu eorum alter infirmet et annullet, cum praedictis religiosis super iuramento in eodem tractatu per eos praestito dispensando, cum quibus etiam misericorditer iam dispensat praesens generale Capitulum in plenaria Ordinis potestate. 42.  Motum praesens generale Capitulum propter causas quas iudicavit rationabiles, cum sibi per abbatem de Sancto Andrea proponerentur et quae plenius in diffinitione, cui praesens annectitur, continentur, et praecipue quia adhuc manet monasterium damnificatum non modice, quinquennio dato in alia diffinitione addit biennium, et in praedicta alia diffinitione nominatis abbatibus, ut etiam post quiquennium [quinquennium] ad formam et modum ibidem nominata in plenaria Ordinis et Capituli generalis potestate, contentari faciant de summa octoginta librarum fratrem Mathiam Boulis, cui pensio praesens assignata est. 43.  Committitur abbatibus de Clarofonte, de Sancto Andrea, de Fonte Danielis et de Trappa, et duobus eorum, quatinus super contentis in tractatu cuius copia hic habetur, et cui haec praesens diffinitio annectitur, se debite et diligenter et fideliter informent ; et si dictum tractatum monasterio de Persenia utilem et fructuosum invenerint, illum confirment, ratificent et approbent, in plenaria Ordinis potestate. REHABILITATIONES 44.  Ad supplicationem abbatis de Bonoportu, generale Capitulum dispensat cum fratre Balduino…, monasterii de Loco Dei professo, ut non obstante inhabilitate quam incurrit post emissum sacrae religionis votum in apostasiam incidendo quinquies apostatans, a monasterio praedicto effugiens, dimisso regulari habitu, habitum saecularem accipiens, sic per annum cum dimidio vel circa per mundum errando seu discurrendo ; super quibus tamen poenitentiam sibi iniunctam humiliter et devote peregit, ad omnes Ordinis actus legitimos, gradus, voces, officia et administrationes, abbatiali dignitate inclusa, promoveri valeat et assumi. 45.  Capitulum generale ad instantiam et humilen [humilem] supplicationem abbatis de Bonoporto condescendens, attenta salutari poenitentia fratris Petri Caletensis, monasterii B. M. de Loco Dei professi, ab inhabilitatis nota, quam incurrit a monasterio praedicto recedendo cum meretrice, quam pluries carnaliter cognovit, sic cum ea per octo aut novem dies per mundum vagabundus extitit discurrendo et apostatando, benigne relevat et cum eo misericorditer dispensat, ut praemissis non obstantibus ad omnes et singulos Ordinis actus legitimos, gradus, voces et officia, abbatiali inclusa dignitate, promoveri valeat et assumi, in plenaria Ordinis potestate. 46.  Generale Capitulum ad supplicationem abbatis de Bellobecco condescendens, attenta salutari poenitentia fratrum Mathurini Le Moite, Ioannis Ausont et Antonii Hiard, eiusdem monasterii professorum, eosdem fratres ab inhabilitatis nota ab eodem monasterio sine licentia discedentium, et per certum tempus in saeculo persistentium contracta, benigne relevat et cum eisdem misericorditer dispensat, *etc. ut supra.* 47.  Generale Capitulum misericorditer dispensat cum fratribus Guillelmo de Arcu et Claudio de Divione, monasterii de Longovado religiosis, ut non obstante inhabilitate quam incurrerunt seu incurrere potuerunt ratione et occasione cuiusdam periurii per praefatos fratres praestiti in materia provisionis monasterii de Balerna, in favorem R. P. D. Claraevallis, veritatem tacendo et falsitatem metu et timore pro veritate affirmando, ad omnes et singulos actus legitimos, *etc. ut supra.* 48.  Supplicationi abbatis de Veterimonte benigne condescendens generale Capitulum fratres Guillemum [Guillelmum] Nidelk, dicti monasterii professum, qui furta evidenter et malitiose commisit, et Adolphum Piscatorem, qui spreto stabilitatis voto ab eodem monasterio illicentiatus exiens per saeculum vagabundus discurrit, unde inhabilitatis et irregularitatis notam incurrerunt, attentis eorumdem fratrum poenitentia salutari et eorumdem emendatione, ab inhabilitatis nota benigne relevat misericorditerque dispensat, ut praemissis non obstantibus, ad omnes, *etc. ut supra.* 49.  Ad instantiam et humilem supplicationem abbatis de Bonoportu generale Capitulum misericorditer dispensat cum sorore Barbara Viveovaut, monasterii de Virgulto professa, ut non obstante inhabilitate quam incurrit carnis contagia committendo, puerperio subsecuto, super quo tamen poenitentiam sibi iniunctam humiliter et devote peregit, ad omnes, *etc. ut supra.* 50.  Ad idem, pro sorore Catherina de Mondreville, moniali prioratus de Villaribus Caniveti, pro simili casu quo supra, ad instantiam abbatis de Sancto Andrea. IUDICES 51.  Ad supplicationem fratris Ioannis Duglement, monasterii de Begar professi, committitur abbatibus de Claromonte et de Bona requie, et eorum cuilibet, quatinus causam quam intendit praefatus frater prosequi contra et adversus abbatem de Silva Melonis, ratione certarum pecuniarum dicto fratri Ioanni ab eodem abbate debitarum, cognoscant, audiant, et debite terminent, seu eorum alter audiat, cognoscat et terminet, in plenaria Ordinis potestate. 52.  Generale Capitulum ad supplicationem fratris Ioannis Slesburg, senioris abbatis Veteris montis, praecipit et mandat sub Ordinis censuris, poenisque depositionis et privationis, abbati dicti monasterii qui nunc est et pro tempore fuerit, quatinus pensionem annuam 50 florenorum reverendo eidem de Slesburg, per Capitulum generale super fructibus, redditibus et proventibus dicti monasterii de Veterimonte assignatam, una cum arreragiis, damnis et interesse eidem debitis, fideliter et debite persolvant, insequendo alias dicti Capituli generalis diffinitiones iam pridem super huiusmodi assignatione pensionis editas et confectas, mandando omnibus et singulis abbatibus et cuilibet eorum super hoc requirendis, quatinus praedictum tunc abbatem de Veterimonte ad solutionem pridem pensionis, ut praefertur, per Ordinis censuras et alias iuxta scripta dudum super hoc vicibus iteratis facta, necnon sub privationis et depositionis suae dignitatis abbatialis poena compellant, quodque modo desistat et cesset a prosecutione quorumdam processuum coram quibuscumque aliis iudicibus, ratione dictae pensionis, praeterquam commissariis ab Ordine, singulariter censuras et poenas contra trahentes Ordinis personas extra Ordinem indictas, nisi a dicta prosecutione cessaverit, incurrisse declarent, pronuntient et publicent, seu declaret, pronuntiet et publicet, prout praesens generale Capitulum ex nunc prout ex tunc et econtra incurrere et incurrisse declaravit et declarat, non obstantibus appellationibus quibuscumque ac litteris contra praedicta impetratis ac impetrandis, in plenaria ipsius Ordinis et Capituli potestate, invocato ad praemissa, si opus sit, brachii saecularis et quorumlibet potentum auxilio, consilio et favore. 53.  Abbatibus de Maceriis, de Aceyo et de Charitate, et eorum cuilibet in solidum, praesens generale Capitulum committit, quod omnes et singulas Ordinis personas utriusque sexus, seu earum monasteria et quaecumque loca, quas et quae per testes fide dignos, litteras obligatorias, acta, seu alia legitima documenta invenerint abbati Cistercii, eiusdemque conventui, singulis religiosis aut monasterio suo debite teneri, obligatos seu obligata esse, sive quaecumque eorumdem bona detinentes aut indebite occupantes, tam in pecuniarum summis, redditibus seu quibuscumque aliis bonis aut debitis, ad eisdem plenarie realiter et de facto satisfaciendum astringant et compellant, in plenaria Ordinis potestate. 54.  Idem in partibus Franciae pro praedicto monasterio et conventu Cistercii, cuius sunt iudices abbates de Firmitate, de Regalimonte et de Cheminione, sub eadem forma. 55.  Abbatibus de Nigrolacu, de Landesio, de Barzella et de Callovio, et eorum cuilibet in solidum, praesens generale Capitulum committit, quatinus omnes et singulas personas Ordinis quas per testes fide dignos, litteras seu cedulas obligatorias, aut alia sufficientia documenta abbati seu conventui aut quibuscumque personis monasterii de Fontemorum… *etc. ut in forma consueta.* 56.  Ad idem, pro abbate de Firmitate, et sunt iudices de Frigidomonte, de Caroliloco et de Regalimonte abbates. EXCUSATIONES ABBATUM 57.  Excusatur abbas de Bonofonte pro hoc anno. — Ad idem, abbas de Villanova, Nannetensis dioecesis. — Ad idem, abbas de Lanneyo. — Ad idem, abbas de Fontanis. SUFFRAGIA 58.  Generale Capitulum concessit et concedit suffragia Ordinis generoso nobili et potenti domino Carolo de Croy, principi de Chimay et eius consorti. 59.  Item, inclito domino Philippo de Croy, comiti Portuensi, generosaeque eius consorti dominae Iaquelinae de Luxemburgo comitissae. 60.  Item, generoso nobilique et potenti domino Ioanni de Scannalis militi, domino d’Isenghien et de Rubimaco, baroni Calvimontis, eiusque consorti dominae Barbarae de Mouy. 61.  Item, generoso nobilique et potenti domini Guillemo [Guillelmo] de Croy incliti domini de Chièvres, Hannoniae ballivo, et eius consorti. 62.  Item, scientifico et honorabili viro Ioanni Bourdin et eius filiabus. 63.  Item, inclito … baroni de Henquevilla, generosae dominae … de Casellione eius consorti. 64.  Item, generosae dominae Mariae, relictae quondam generosi et incliti domini baronis de Thorigniaco. 65.  Item, nobili viro Marino Gaulthier domino de Lespaignerie, eiusque consorti. 66.  Item, Ioanni Carnille, et Colletae eius uxori. 67.  Item, scientifico viro magistro Ioanni Curim, Guillemo [Guillelmo] Corim et eius uxori. 68.  Item, magistro Arthuro de Campis, consiliario in curia Castelleti Parisiensis. 69.  Item, magistro Laurentio de Rosière, receptori domini episcopi Metensis. 70.  Item, magistro Eustacio de Paris, advocato in curia Parlamenti Parisiensis. 71.  Item, illustrissimae dominae Catharinae de Laucon, comitissae de Laval, dominae de Sonnoys et de Guierche, incliti domini dudum comitis de Laval viduae, monasterii de Persenia fundatrici. 72.  Item, honorabili viro Petro Dupont, vicecomitis Salegiae locumtenentis. 73.  Item, honorabili et scientifico viro magistro Philippo Brocard, in decretis et legibus licentiato. 74.  Item, domicellae Margaretae de Tremare. 75.  Item, nobili domicellae Ioannae Geslin. Sic signatum : Anthonius abbas Frigidimontis, cum parapho. 